**«Nous les amoureux»** (norsk: *vi, de elskende*) er en franskspråklig sang som vant Eurovision Song Contest 1961 for Luxembourg. Sangen ble fremført av den franske smørsangeren Jean-Claude Pascal, og den er komponert av Jacques Datin med tekst av Maurice Vidalin. Teksten omhandler kjærligheten mellom to mennesker, en kjærlighet som blir fordømt av samfunnet rundt. Teksten har senere blitt hevdet å handle om homofil kjærlighet.

Eurovision Song Contest
-----------------------

Den luxembourgske kringkasteren CLT valgte «Nous les amoureux» til å representere landet i Eurovision Song Contest 1961 som ble arrangert i Cannes i Frankrike 18. mars. Tross at sangen representerte Luxembourg, var det et helfransk bidrag som stilte på scenen i Cannes. Sangeren Jean-Claude Pascal var fransk, det samme var begge låtskriverne.

I finalen var «Nous les amoureux» det 14. bidraget ut på scenen av 16 deltakere. I likhet med de to foregående årene tok Storbritannia også denne gang en tidlig ledelse – god hjulpet av Luxembourg selv, som ga Storbritannia 8 av sine 10 stemmer. Mot slutten av avstemningen hentet imidlertid Luxembourg inn Storbritannias forsprang og vant konkurransen med 31 stemmer, 7 stemmer foran Storbritannias «Are You Sure?».

Listeplasseringer
-----------------

Før konkurransen omtalte kritikerne syrlig «Nous les amoureux» som en «god natt-sang». Den ble heller ingen stor salgsmessig suksess etter konkurransen og havnet bare på singellistene i Frankrike og belgiske Vallonia. I Frankrike nådde den en sjetteplass som høyeste notering, og i Vallonia en 21. plass.

| Liste (1961) | Høyesteplassering |
| --- | --- |
| Frankrikes flagg Frankrike (IFOP) | 6 |
| Belgias flagg Belgia, Vallonia (Ultratop) | 21 |

Andreplassen, britiske «Are You Sure?», ble en langt større kommersiell suksess og gikk inn på hitlistene i flere europeiske land. I Norge toppet den den offisielle singellisten, og hjemme i Storbritannia nådde den en andreplass. «Nous les amoureux», derimot, kom ikke inn på singellistene hverken i Norge eller Storbritannia.

Skjult budskap
--------------

Teksten handler om kjærligheten mellom to mennesker, en kjærlighet som ikke blir akseptert av samfunnet rundt dem. Folk snakker om dem og prøver å skille de to elskerne. Men solen skinner for dem, og de hviler ved Guds knær. Gud ga dem også retten til å være lykkelige og glade sammen.

> Vi, de elskende – de ønsker å skille oss  
> De vil forsøke å hindre oss i å være lykkelige  
> Vi, de elskende – det virker som om det er helvete  
> som ser på oss, eller jernet eller ilden
> 
> 
> Maurice Vidalin: «Nous les amoureux»
> 
> 

Det har blitt spekulert på om teksten omhandler homofil kjærlighet, noe Jean-Claude Pascal senere bekreftet. Homofili ble fremdeles sett ned på i de fleste land i 1961, og dermed fikk Maurice Vidalins tekst dobbelt betydning – selv om de fleste neppe oppfattet det skjulte budskapet i 1961.

Referanser
----------

1. ↑  «Jean-Claude Pascal ‎– Nous les amoureux / Le gars de n'importe où». Discogs. Besøkt 5. februar 2017.
2. ↑  «Eurovision Song Contest 1961». eurovision.tv. Besøkt 27. februar 2022.
3. 1 2  «La tendance gay» **(fransk)**. Eurovision lovers. Besøkt 5. februar 2017.
4. 1 2  Corneilla Niouzes (3. august 2013). «NOUS LES AMOUREUX - Une chanson oubliée... et incomprise» **(fransk)**. corneilla-niouzes.over-blog.com. Besøkt 5. februar 2017.
5. 1 2  «Jean-Claude Pascal – Portrait» **(fransk)**. Hexagone Gay. Besøkt 5. februar 2017.
6. ↑  «Eurovision Song Contest 1961 – Scoreboard». eurovision.tv. Besøkt 27. februar 2022.
7. ↑  «Eurovision Song Contest 1961». eurovision.tv. Besøkt 5. februar 2017. «Critics called the song a lullaby»
8. ↑  For «Nous les amoureux» av Jean-Claude Pascal: «Tout les Titres par Artiste – P» **(fransk)**. Infodisc.fr. Arkivert fra originalen 20. september 2013. Besøkt 5. februar 2017.  «Arkivert kopi». Archived from the original on 15. juli 2015. Besøkt 5. februar 2017. CS1-vedlikehold: Uheldig URL (link) *Velg* J-Claude PASCAL *fra rullemenyen og trykk OK.*
9. ↑  «Jean-Claude Pascal». ultratop.be. Besøkt 5. februar 2017.
10. ↑  «The Allisons – Are You Sure?». dutchcharts.nl. Besøkt 5. februar 2017.
11. ↑  «Topplista for 'Are You Sure?'». IFPI Norge. Besøkt 27. februar 2022.
12. ↑  «Are You Sure?». The Official Charts Company. Besøkt 5. februar 2017.
13. ↑  «Nous les amoureux – lyrics». The Diggiloo Thrush. Besøkt 5. februar 2017.

| Utmerkelser og prestasjoner |
| --- |
|
| Forgjenger :**«Tom Pillibi» med Jacqueline Boyer**

 | **Vinner av Eurovision Song Contest**1961 | Etterfølger :**«Un premier amour» med Isabelle Aubret** |
| Forgjenger:**«So laang we's do du bast» med Camillo Felgen** | **Luxembourgs bidrag i Eurovision Song Contest**(1961) | Etterfølger:**«Petit bonhomme» med Camillo Felgen** |